ປ. ໂອບາມາ ກ່າວຊົມເຊີຍ ພວກກໍາມະກອນອາເມຣິກາ
ປະທານາທິບໍດີ ​ບາຣັກ ​ໂອ​ບາ​ມາ​ ໄດ້​ກ່າວ​ຊົມ​ເຊີຍ​ພວກ​ອອກແຮງ​ງານ​ອາ​ເມຣິກາ ເນື່ອງ​ໃນ​​ວັນ​ແຮງ​ງານ​ແຫ່ງ​ຊາດ​ຂອງ​ສະຫະລັດ ວັນຈັນມື້ນີ້.
ປະທານາທິບໍດີບາຣັກ ໂອບາມາແຫ່ງສະຫະລັດໄດ້ກ່າວຊົມເຊີຍພວກແຮງງານອາເມຣິກາ ໃນວັນພັກ ວັນແຮງງານແຫ່ງຊາດ ຂອງສະຫະລັດ ໃນຂະນະດຽວກັນກໍຮຽກຮ້ອງໃຫ້ພວກຝ່າຍຄ້ານທ່ານ ເຂົ້າຮ່ວມກັບທ່ານ ສະໜຸບສະໜຸນໂຄງການໃຊ້ຈ່າຍເງິນຄັ້ງໃໝ່ສໍາລັບສ້ອມແຊມຖະໜົນຫົນທາງ ແລະຂົວ ແລະຕໍ່ການຕັດພາສີລາຍໄດ້ ສໍາລັບພວກທີ່ໄດ້ຮັບເງືອນເດືອນໃນປະເທດອອກໄປຕື່ມອີກນັ້ນ ປະທານາທິບໍດີໂອບາມາ ໃຫ້ທັດສະນະດັ່ງກ່າວໃນວັນຈັນວານນີ້ ໃນລະຫວ່າງການກ່າວຄຳປາໄສຕໍ່ພວກຜູ້ຟັງໃນລັດ Michigan ໃນພາກ ກາງຕາເວັນຕົກຂອງສະຫະລັດ ລັດນີ້ ເທື່ອນຶ່ງເຄີຍເປັນລັດທີ່ມີໂຮງ ງານຜະລິດລົດໂອໂຕລາຍໃຫຍ່ທີ່ສຸດຂອງໂລກ ແຕ່ໄດ້ເຫັນພວກໂຮງງານອຸດສາຫະກໍາຫລາຍຮ້ອຍແຫ່ງຫົດໂຕລົງຫລືບໍກໍຫາຍໂຕໄປ ແລະ ເວລານີ້ກໍາລັງຮັບມືກັບອັດຕາຄົນຫວ່າງງານເກືອບ 2 ເປີເຊັນສູງກວ່າ ອັດຕາຄົນຫວ່າງງານສະເລ່ຍໃນປະເທດ 9 1 ເປີເຊັນນັ້ນ ທີ່ເມືອງ Detroit ບ່ອນທີ່ປະທານາທິບໍດີກ່າວປາໄສຢູ່ນັ້ນ ອັດຕາຄົນຫວ່າງງານແມ່ນຢູ່ໃນລະຫວ່າງ 20 ຫາ 30 ເປີເຊັນໃນຫວ່າງບໍ່ເທົ່າໃດປີຜ່ານມານີ້ ປະທານາທິບໍດີທີ່ສັງກັດພັກເດໂມກຣັດໄດ້ໃຫ້ຄໍາໝັ້ນສັນຍາວ່າ ທ່ານຈະສະເໜີໃຫ້ການສະໜັບສະໜຸນຄັ້ງໃໝ່ຕໍ່ພວກແຮງງານໃນຄໍາປາໄສທີ່ທ່ານຈະກ່າວຕໍ່ລັດຖະສະພາ ຄົບຄະນະໃນແລງວັນພະຫັດ ມື້ຮືນີ້ ພວກສະມາຊິກສັງກັດພັກ Republican ຫລາຍຄົນໄດ້ຄັດຄ້ານຕໍ່ຄໍາຮຽກຮ້ອງຂອງທ່ານສໍາລັບການໃຊ້ຈ່າຍເງິນຕື່ມອີກເພື່ອສະໜັບສະໜຸນໃນການສ້າງໜ້າວຽກຂຶ້ນອີກນັ້ນ ແຕ່ປະທານາທິບໍດີໂອບາມາໄດ້ທ້າທາຍຕໍ່ພວກຄັດຄ້ານນັ້ນ ໂດຍໃຫ້ພາກັນຄຶດຫາປະເທດກ່ອນພັກການເມືອງນັ້ນ ທ່ານໂອບາມາກ່າວວ່າ ໃນເລື້ອງອື່ນໆນັ້ນ ທ່ານຈະສະເໜີໃຊ້ຈ່າຍເງິນຕື່ມອີກສໍາລັບການສ້ອມແຊມຖະໜົນຫົນທາງແລະຂົວທີ່ເປ່ເພຂອງປະເທດ ຕະຫລອດທັງການຕັດພາສີສໍາລັບພວກມີເງິນເດືອນນັ້ນອອກໄປອີກກາຍກໍານົດ ທີ່ຈະໝົດອາຍຸໃນທ້າຍປີນີ້ ໃນອີກດ້ານນຶ່ງນັ້ນ ພວກສະມາຊິກພັກ Republican 5 ທ່ານທີ່ຫວັງວ່າຈະເອົາຊະນະທ່ານໂອບາມາ ໃນການເລືອກຕັ້ງປະທານາທິບໍດີໃນປີ 2012 ນັ້ນ ໄດ້ເຂົ້າປະກອບສ່ວນໃນກອງ ປະຊຸມ forum ໃນວັນຈັນວານນີ້ທີ່ຣັດ South Carolina ບ່ອນທີ່ພວກເຂົາເຈົ້າເນ້ນເຖິງການລົດຂະໜາດຂອງລັດຖະບານແລະລົດຄ່າພາສີລົງ ເພື່ອກະຕຸ້ນເສດຖະກິດນັ້ນ